Fyrsta skólasetning nýrrar námsbrautar Menntaskólans á Ásbrú fór fram í gær . Brautin býður upp á stúdentspróf í tölvuleikjagerð og er fyrsta sinnar tegundar hérlendis . Lilja Alfreðsdóttir , mennta - og menningarmálaráðherra , var viðstödd athöfnina . Þetta kemur fram í tilkynningu Stjórnarráðsins . „ Tilurð þessarar nýju brautar er gott dæmi um árangurríkt samstarf stjórnvalda , menntakerfisins og atvinnulífsins , ” sagði Lilja í ræðu sinni á skólasetningunni . „ Ég vil þakka Keili , Samtökum iðnaðarins , Samtökum leikjaframleiðanda og Samtökum verslunar og þjónustu fyrir árangursríka samvinnu við það að koma brautinni á laggirnar . “ „ Með þeirri ákvörðun að veita fjármagni til þessa verkefnis standa vonir til þess að með auknu námsframboði á framhaldsskólastigi finni fleiri nemendur nám við hæfi að loknum grunnskóla . Það er fátt eins nauðsynlegt fyrir okkur sem samfélag en að hver og einn fái notið sín í því sem hann tekur sér fyrir hendur . ” Námið byggir á kjarna - og valfögum sem taka á fjölbreyttum þáttum skapandi starfs leikjagerðarfólks . Þar má nefna hönnun , tónlist , hljóðupptökur , verkefnastjórnun og heimspeki . Þá er starfsnám og verkefna - og hópavinna mikilvægur hluti námsins . Alls eru 44 nemendur skráðir á námsbrautina og komust færri að en vildu .